sagorsarker/bangla-wikipedia huggingface dataset:
কিরিবাস জাতীয় ফুটবল দল

কিরিবাস জাতীয় ফুটবল দল () হচ্ছে আন্তর্জাতিক ফুটবলে কিরিবাসের প্রতিনিধিত্বকারী পুরুষদের জাতীয় দল, যার সকল কার্যক্রম কিরিবাসের ফুটবলের সর্বোচ্চ নিয়ন্ত্রক সংস্থা কিরিবাস ফুটবল ফেডারেশন দ্বারা নিয়ন্ত্রিত হয়। এই দলটি এখন পর্যন্ত ফুটবলের সর্বোচ্চ সংস্থা ফিফার এবং ২০০৭ সাল হতে তাদের আঞ্চলিক সংস্থা ওশেনিয়া ফুটবল কনফেডারেশনের সহযোগী সদস্য হিসেবে রয়েছে। ১৯৭৯ সালের ৩০শে আগস্ট তারিখে, কিরিবাস প্রথমবারের মতো আন্তর্জাতিক খেলায় অংশগ্রহণ করেছে; ফিজির সুভায় অনুষ্ঠিত উক্ত ম্যাচে কিরিবাস ফিজির কাছে ২৪–০ গোলের ব্যবধানে পরাজিত হয়েছে।
২,৫০০ ধারণক্ষমতাবিশিষ্ট বাইরিকি জাতীয় স্টেডিয়ামে "কিরিবিস" নামে পরিচিত এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় কিরিবাসের দক্ষিণ তারাওয়াে অবস্থিত। বর্তমানে এই দলের ম্যানেজারের দায়িত্ব পালন করছেন জ্যাক কিউলি এবং অধিনায়কের দায়িত্ব পালন করছেন মধ্যমাঠের খেলোয়াড় জেফ জং।
ফিফার সদস্যপদ না থাকার ফলে কিরিবাস এপর্যন্ত একবারও ফিফা বিশ্বকাপে অংশগ্রহণ করতে পারেনি। অন্যদিকে, ওএফসি নেশন্স কাপেও কিরিবাস এপর্যন্ত একবারও অংশগ্রহণ করতে সক্ষম হয়নি।
তারারিকি তারোতু, কাবেন ইওতেবা, নাবারুরু বাতিরি, লরেন্স নেমিয়া এবং এনরি তেনুকাইয়ের মতো খেলোয়াড়গণ কিরিবাসের জার্সি গায়ে মাঠ কাঁপিয়েছেন।
ফিফার সদস্যপদ না থাকার ফলে ফিফা বিশ্ব র‌্যাঙ্কিংয়ে কিরিবাসের কোন স্থান নেই। অন্যদিকে, বিশ্ব ফুটবল এলো রেটিংয়ে কিরিবাসের সর্বোচ্চ অবস্থান হচ্ছে ১৮৭তম (যা তারা ১৯৭৯ সালে অর্জন করেছিল) এবং সর্বনিম্ন অবস্থান হচ্ছে ২৩৫। নিম্নে বর্তমানে ফিফা বিশ্ব র‌্যাঙ্কিং এবং বিশ্ব ফুটবল এলো রেটিংয়ে অবস্থান উল্লেখ করা হলো:
মধ্যযুগে ইসলামি বিশ্বের আবিষ্কারের তালিকা

নীচে মধ্যযুগীয় ইসলামী বিশ্বে বিশেষত ইসলামী স্বর্ণযুগের সময়ে পাশাপাশি অটোমান ও মুঘল সাম্রাজ্যের মত ইসলামী গানপাউডার যুগের পরবর্তী সময়ে নির্মিত আবিষ্কারগুলির একটি তালিকা দেওয়া হয়েছে।
ইসলামী স্বর্ণযুগ ছিল ইসলামের ইতিহাসে সাংস্কৃতিক, অর্থনৈতিক ও বৈজ্ঞানিক বিকাশের সময়, ঐতিহ্যগতভাবে অষ্টম শতাব্দী থেকে চতুর্দশ শতাব্দী পর্যন্ত, বেশ কয়েকজন সমসাময়িক পণ্ডিত একে পঞ্চদশ বা ষোড়শ শতাব্দী পর্যন্ত এই যুগ শেষ চিহ্নিত করেন। এই সময়টি আব্বাসীয় খলিফা হারুন আল-রশিদের (৭৮৬ থেকে ৮০৯) বাগদাদে বাইতুল হিকমাহ উদ্বোধনের মধ্য দিয়ে শুরু হয়েছিল বলে বোঝা যায়, যেখানে বিশ্বের বিভিন্ন স্থানের পণ্ডিতদের বিভিন্ন সাংস্কৃতিক পটভূমির দায়িত্ব দেওয়া হয়েছিল। যারা বিশ্বের সমস্ত ধ্রুপদী জ্ঞানকে আরবি ভাষায় সংগ্রহ এবং অনুবাদ করে এবং পরবর্তীকালে বিজ্ঞানের বিভিন্ন ক্ষেত্রে বিকাশ শুরু হয়।ইসলামী বিশ্বে বিজ্ঞান ও প্রযুক্তি পারস্য, মিশর, ভারত, চীন, এবং গ্রেকো-রোমান প্রাচীনত্ব সহ সমসাময়িক ও পূর্ববর্তী সভ্যতা থেকে জ্ঞান ও প্রযুক্তি গ্রহণ ও সংরক্ষণ করে, যখন অসংখ্য উন্নতি, উদ্ভাবন এবং আবিষ্কার করা হয়।
দানিল মেদভেদেভ

দানিল সের্গেয়েভিচ মেদভেদেভ (, , ; যিনি দানিল মেদভেদেভ নামে সুপরিচিত) হলেন একজন রুশ পেশাদার টেনিস খেলোয়াড়। তিনি অ্যাসোসিয়েশন অব টেনিস প্রফেশনালস (এটিপি) দ্বারা প্রকাশিত র‌্যাংকিংয়ে ২০২১ সালের তার খেলোয়াড়ি জীবনের সর্বোচ্চ অবস্থান (৪র্থ) অর্জন করেছেন। তিনি নয়টি এটিপি ট্যুর একক শিরোপা জয়লাভ করেছেন, যার মধ্যে রয়েছে ২০২০ সালের এটিপি ফাইনাল অন্যতম; সেখানে তিনি যথাক্রমে নোভাক জকোভিচ, রাফায়েল নাদাল এবং ডোমিনিক টিমকে পরাজিত করেছেন। এই জয়ের মাধ্যমে, মেদভেদেভ প্রথম খেলোয়াড় হিসেবে র‌্যাংকিংয়ে বিশ্বের শীর্ষ তিন খেলোয়াড়দের পরাজিত করেন। মেদভেদেভ ২০২১ সালের ২০২১ ইউএস ওপেনের শিরোপা জয়লাভ করেছেন, যেখানে তিনি জকোভিচকে ৬–৪, ৬–৪ এবং ৬–৪-এ সরাসরি সেটে পরাজিত করেছেন।
মেদভেদেভ ২০১৫ ক্রেমলিন কাপের দ্বৈতে অংশগ্রহণ করার মাধ্যমে এটিপি প্রধানে অভিষেক করেন। ২০১৬ সালে, মেদভেদেভ নেদারল্যান্ডে ২০১৬ রিকোহ ওপেন এককভাবে তার তার প্রথম জয় পান। পরের বছর, তিনি উইম্বলডনে প্রথমবারের মতো গ্র্যান্ড স্ল্যামে অংশগ্রহণ করেন, যেখানে তিনি বিশ্বের তিন নম্বর খেলোয়াড় স্তান ভাভরিঙ্কাকে পরাজিত করেন। কিন্তু পরবর্তী রাউন্ডে পরাজিত হন। মেদভেদেভ ২০১৮ সালে সিডনি এবং উইনস্টন-সালেমে তার প্রথম এটিপি শিরোপা এবং টোকিওতে তার প্রথম এটিপি ৫০০ শিরোপা জয়লাভ করেছেন। মেদভেদেভ ২০১৯ সালে উইম্বলডনে প্রথমবারের মতো শীর্ষ ১০-এ অভিষেক করেন এবং পরপর প্রতিযোগিতায় ফাইনালে উত্তীর্ণ হন; সিনসিনাটি এবং সাংহাইয়ে দুটি মাস্টার্স ১০০০ অনুষ্ঠান জয়লাভ করেন, যেখানে তিনি যথাক্রমে ডেভিড গফইন এবং আলেকজান্ডার জেভেরেভকে পরাজিত করেন।
মেদভেদেভ তার প্রতিপক্ষের খেলার প্রতিফলনেরর উপর ভিত্তি করে একজন রক্ষণাত্মক বেসলাইনার হিসেবে খেলেন। তার খেলার ধরনে যতটা সম্ভব কম ভুল এবং অপ্রত্যাশিত খেলার পাশাপাশি শক্তিশালী রিটার্ন অন্তর্ভুক্ত।
সীমাতিক্রমী সংখ্যা

গণিতে সীমাতিক্রমী সংখ্যা বলতে এমন সব সংখ্যাকে বোঝায়, যেগুলি এই অর্থে "অসীম" যে এগুলি সমস্ত সসীম সংখ্যা অপেক্ষা বৃহত্তর, কিন্তু একই সাথে এগুলির পরম অসীম হওয়া আবশ্যক নয়। সীমাতিক্রমী সংখ্যার একটি উদাহরণ হল সীমাতিক্রমী অঙ্কবাচক সংখ্যা যেগুলি হল অসীম সেটের আকার পরিমাপ করার জন্য ব্যবহৃত অঙ্কবাচক সংখ্যা। আরেকটি উদাহরণ হল সীমাতিক্রমী সংখ্যাবাচক সংখ্যা, যেগুলি হল অসীম সেটের ক্রমায়ন প্রদান করার জন্য ব্যবহৃত ক্রমবাচক সংখ্যা। জার্মান গণিতবিদ গেয়র্গ কান্টর ১৯১৫ খ্রিস্টাব্দে "সীমাতিক্রমী" পরিভাষাটি উদ্ভাবন করেন। তিনি সসীম নয় এমন কিছু গাণিতিক ধারণার সম্পর্কে কথা বলতে গিয়ে এবং একই সাথে "অসীম" পরিভাষাটির ভেতরে নিহিত কিছু অর্থ পরিহারের উদ্দেশ্যে "সীমাতিক্রমী" পরিভাষাটি ব্যবহার করেছিলেন। তবে সমসাময়িক লেখকেরা কান্টরের মতো এই দ্বিধাতে ভোগেন না; বর্তমানে সীমাতিক্রমী অঙ্কবাচক সংখ্যা ও ক্রমবাচক সংখ্যা উভয়কেই "অসীম" হিসেবে উল্লেখ করার প্রচলন হয়েছে। যাই হোক, "সীমাতিক্রমী" পরিভাষাটি এর পরেও আজও প্রচলিত।
খেলার ইতিহাস

পরিষেবা দানের জন্য উপযুক্ত এবং যোগ্য কিনা তা নির্ধারণের জন্য প্রতিযোগিতার মাধ্যম হিসাবে খেলাধুলা ব্যবহৃত হয়েছিল।
ফ্রান্সে ল্যাসকক্স গুহাগুলিতে পাওয়া গুহাচিত্রগুলি প্রায় ১৫,৩০০ বছর পূর্বের নব্য প্রস্তর যুগের স্প্রিন্ট এবং কুস্তির চিত্র পাওয়া গেছে।মঙ্গোলিয়ার বয়ানখঙ্গোর প্রদেশে পাওয়া নব্য প্রস্তর যুগের ( গুহা চিত্রগুলি থেকে দেখা গেছে ভিড়ে ঠাসা দর্শকের সামনে কুস্তি প্রতিদ্বন্দিতা। মিশরের গিল্ফ কেবিরেরর এর কাছে ওয়াডি সুরার সাঁতারু গুহায় নব্য প্রস্তর যুগের গুহাচিত্র পাওয়া গেছে যেখান থেকে প্রায় ১০,০০০ খ্রিস্টপূর্বাব্দে সাঁতার এবং ধনুর্বিদ্যা অনুশীলন করার প্রমাণ পাওয়া গেছে। প্রাগৈতিহাসিক জাপানের গুহা চিত্রগুলিতে সুমো কুস্তির মতো একটি খেলা চিত্রিত হয়েছে।
সম্ভবত শিকার সংগ্রহের বদলে কৃষিকার্য খাদ্য সংগ্রহের প্রাথমিক মাধ্যম হিসাবে প্রভাবশালী হয়ে ওঠার পরে, যাদের আগে শিকারীরর ভূমিকায় দেখা যেত – এবং সম্ভবত এই কারণে তারা প্রাকৃতিকভাবে বেশি শক্তিশালী ছিল – তাদের ব্যবহারিক দক্ষতায় প্রকাশের আর কোন উপায় ছিলনা। সুতরাং পরিবর্তে শিকারের জন্য প্রয়োজনীয় দক্ষতা অনুশীলনের অবিরাম প্রস্তুতির একটি পরিবেশ তৈরি হয়ে গিয়েছিল। সেটি এরপরে প্রতিযোগিতামূলক খেলায় পরিণত হয়েছিল, যে খেলার উদ্দেশ্য ছিল দেখে নেওয়া যে শিকারের বিভিন্ন পর্যায়ের জন্য কে সবচেয়ে "উপযুক্ত"; উদাহরণস্বরূপ, তাড়া করে ধরার গতি, কুস্তি করার শক্তি বা নির্ভুলভাবে দ্রুত শিকারটির প্রাণবধ করা এবং প্রতিযোগিতার ফলাফল কি হবে তাই নিয়ে বাজি ধরা। আজকের দিনে এই জিনিসটিকেই আমরা খেলাধুলা হিসাবে স্বীকৃতি দিয়েছি।
সুমেরীয় সভ্যতা থেকে প্রাপ্ত পাথরের ফলকগুলিতে কুস্তিগিরদের বিভিন্ন উপস্থাপনা পাওয়া গেছে। একটি ফলকে তিনজন কুস্তিগিরকে দেখানো হয়েছে যেটি খ্রিস্টপূর্ব ৩০০০ খ্রিস্টাব্দের। একটি ঢালাই ব্রোঞ্জ মূর্তি (সম্ভবত একটি ফুলদানির) নিম্নদেশ), যেটি ইরাকের খাফাজি থেকে পাওয়া গেছে, যেখানে দেখা যাচ্ছে দুজন কুস্তিগির আঁকড়ে ধরে আছে। এটি সম্ভবত খ্রিস্টপূর্ব ২৬০০ অব্দের। মূর্তিটি খেলাধুলার প্রথম দিককার চিত্রগুলির মধ্যে একটি এবং এটি ইরাকের জাতীয় যাদুঘরে রাখা হয়েছে। প্রাচীন সুমেরে মুষ্টিযুদ্ধের উৎসের সন্ধান পাওয়া গেছে। গিলগামেশের মহাকাব্যে খেলাধুলার প্রথম ঐতিহাসিক নথির সন্ধান পাওয়া গেছে, যেখানে গিলগামেশ এনকিদুর সাথে কটিবন্ধ কুস্তি লড়ছে। কিউনিফর্ম ফলকগুলি খ্রিস্টপূর্ব ২০০০ অব্দের; তবে ঐতিহাসিক গিলগামেশ খ্রিস্টপূর্ব ২৮০০ থেকে ২৬০০ এর মধ্যে বেঁচে ছিল বলে মনে করা হয়। সুমেরীয় রাজা শুলগি খেলাধুলায় তাঁর দক্ষতা নিয়ে গর্ব করেছেন শুলগির এ এর স্ব-প্রশংসা, বি এবং সি।উরে খননের সময় মাছধরার বঁড়শি (এখন যেমন হয় তেমনটি নয়) পাওয়া গেছে, যার থেকে প্রমাণ হয়েছে ২৬০০ খ্রিস্টপূর্বাব্দের দিকে সুমেরে ছিপের ব্যবহার ছিল।
খ্রিস্টপূর্ব ২০০০ অব্দে বেনি হাসানে পাওয়া ফারাওদের স্মৃতিচিহ্নগুলি ইঙ্গিত দেয় যে কুস্তি, ভারোত্তোলন, লম্বা লাফ, সাঁতার, নৌচালন, তীরন্দাজী, মাছধরা সহ বেশ কয়েকটি খেলাধুলা এবং মল্লক্রীড়া, পাশাপাশি বিভিন্ন ধরনের বল ক্রীড়া, প্রাচীন মিশরে বিকশিত হয়েছিল এবং চর্চা হত। মিশরীয় অন্যান্য খেলাধুলার মধ্যে জ্যাভেলিন নিক্ষেপ এবং উচ্চ লম্ফ অন্তর্ভুক্ত ছিল। আগেকার দিনের কুস্তির বর্ণনার চিত্র পাওয়া গেছে সাক্কারার খুমোটেপ ও নিয়ানখখনুমের সমাধিতে, যেটি প্রায় ২৪০০ খ্রিস্টপূর্বাব্দের।
জার্নাল সমূহ
গোটা (সূচিশিল্প)

গোটা পট্টি অথবা গোটার কাজ হল ভারতের রাজস্থান রাজ্যে তৈরি একরকম সূচিশিল্প। এই প্রক্রিয়ায় অ্যাপ্লিক কৌশল ব্যবহৃত হয়। কারুকার্যের নকশা সম্প্রসারিত করার জন্যে বুননের সঙ্গে ছোট ছোট করে কাটা জরির ফিতে কিনারা দিয়ে লাগানো হয়। এই গোটা সূচিশিল্প দক্ষিণ এশিয়ার বিবাহ অনুষ্ঠান এবং যথাবিহিত পোশাকাদিতে ব্যাপকভাবে ব্যবহৃত হয়ে থাকে।
গোটা হল লখনউ থেকে আনা সোনা অথবা রুপোর ফিতে। বিভিন্ন রকমের এবং বিভিন্ন রঙের রঙিন সুতো আলাদা আলাদা মাপে সাটিন অথবা তেরছা বোনা কাপড়ে বুনলেও তাকে গোটা বলা হয়। এটা কিনারা বরাবর ব্যবহার করা হয়। গোটাযুক্ত পোশাকগুলো কোনো ধর্মীয় অনুষ্ঠান অথবা বিশেষ অনুষ্ঠানে ব্যবহার করা হয়ে থাকে। গোটার কাজ করা হয় সাটিন কিংবা তেরছা বোনা বিভিন্ন রঙের সোনা অথবা রুপোর ফিতের টুকরো দিয়ে অ্যাপ্লিক কায়দায় বুনে। জর্জেট অথবা বন্ধিনি সোনা দেওয়া কাপড়ের বুনন দিয়ে জমির নকশাকে নানা সৃষ্টিশীল রূপ দেওয়া হয়। 
আসলে সূচিশিল্পে আগে প্রকৃত সোনা এবং রুপো ব্যবহৃত হোত, কিন্তু এগুলো ব্যয়বহুল হওয়ার জন্যে পরবর্তীকালে বিকল্প হিসেবে তামার ওপর রুপোর পরত দিয়ে কাজ চালানো হোত। এখনকার দিনে এমনকি আরো বেশি ব্যয়বহুল বিকল্পও পাওয়া যায়। তামার বদলে পলিয়েস্টার ফিল্ম নিয়ে তার ওপর প্রয়োজন অনুযায়ী ধাতব পরত সৃষ্টি করে কাজ চালানো হয়। একে বলে প্লাস্টিক গোটা এবং এটা অনেক বেশি টেকসই, কেননা, এটা বাষ্পরোধক এবং ধাতব গোটার মতো কলঙ্ক ধরেনা।
এই প্রক্রিয়া দীর্ঘ এবং সময় সাপেক্ষ। প্রথম ধাপ হল কাপড়ের ওপর নকশার খসড়া বসানো। কাপড়ের ওপর নকশা সহ ট্রেসিং পেপার চাপিয়ে এবং তার ওপর আঠালো চক পাউডার লেপে এটা করা হয়। নকশার ওপর নির্ভর করে গোটাকে বিভিন আকারে কাটা এবং ভাঁজ করা হয়। এরপর একে হেম সেলাই অথবা পিছন দিক থেকে সেলাই করে কাপড়ের ওপর অ্যাপ্লিক করা হয়।
অঞ্চলভিত্তিক বিশেষত্ব অনুযায়ী আকর্ষণীয় ধরনের গোটা দেখা যায়, এবং একেকটি মূলভাব অনুযায়ী আলাদা আলাদা নামকরণ করা হয়। এই মূল ভাবগুলো সাধারণত প্রকৃতি থেকে উৎসারিত এবং ফুল, পাতা এবং প্রাণিকূল, যেমন ময়ূর, টিয়া ও হাতিদের নামে গঠিত হয়ে থাকে। 
গোটা দেখতে সমৃদ্ধ এবং ভারি সুন্দর কিন্তু পরতে হালকা।
রাজস্থানে নানা মাঙ্গলিক অনুষ্ঠানে গোটার কাজ করা সাজসজ্জা পরা হয়। সাধারণত দোপাট্টা, পাগড়ির কিনারা এবং ঘাগরার ওপর গোটার কাজ করা হয়ে থাকে।
খ্রিস্টীয় আত্মপক্ষসমর্থন

খ্রীষ্টীয় আত্মপক্ষসমর্থন (, “মৌখিক প্রতিরক্ষা, প্রতিরক্ষামূলক বক্তব্য”) হল খ্রীষ্টান ধর্মতত্ত্বের একটি শাখা যেটি খ্রিস্ট ধর্মকে সমালোচনা বা আপত্তির মুখে প্রতিরোধ করে।
খ্রীষ্টান আত্মপক্ষসমর্থকরা বিগত শতাব্দীগুলোতে নানা বিভিন্ন রূপ নিয়েছেন, প্রারম্ভিক মণ্ডলীর প্রেরিত পৌল এবং কুলপিতা লেখক অরিগেন, অগাস্টিন অব হিপো, সাক্ষী জাস্টিন, টেরটুলিয়ান থেকে শুরু করে পরবর্তীতে স্কলাস্টিক যুগের লেখক টমাস আকুইনাস, ডান্স স্কোটাস, উইলিয়াম অব ওকহাম, আনসেল্ম অব ক্যান্টবেরি পর্যন্ত।
আলোকিত যুগের পূর্বে ব্লেজ পাস্কাল ছিলেন একজন সক্রিয় আত্মপক্ষসমর্থক। আধুনিক যুগে বিভিন্ন লেখক যেমন জি. কে. চেস্টারটন, সি. এস. লুইস, জি. এ. এম. অ্যান্সকম্ব প্রমুখেরা খ্রীষ্টধর্মকে প্রতিরোধ করার প্রচেষ্টা করেছেন।
সিমলাগড়

সিমলাগড় ভারতের পশ্চিমবঙ্গের হুগলি জেলার চুঁচুড়া মহকুমার অন্তর্গত পান্ডুয়া থানার একটি গ্রাম
২০১১ ভারতের জনগণনা অনুসারে, সিমলাগড়ের মোট জনসংখ্যা ১৪৯১। পুরুষরা মোট জনসংখ্যার ৫৫% ও নারী ৪৫%। সিমলাগড়ের গড় সাক্ষরতা হার ৬৮%,যা জাতীয় গড় হার ৫৯.৫% এর চেয়ে বেশি। পুরুষদের সাক্ষরতা হার ৭৫% ও নারীদের সাক্ষরতা হার ৬০%। সিমলাগড়ের মোট জনসংখ্যার ১২% জনগণের বয়স ৬ বছরের নীচে। সিমলাগড় রেলওয়ে স্টেশন, হাওড়া-বর্ধমান প্রধান রেলপথ অবস্থিত যা সিমলাগড়ের গ্রাম্য এলাকাগুলোতে রেলযোগাযোগ সরবরাহ করে। হাওড়া স্টেশন থেকে সিমলাগড় রেলওয়ে স্টেশনের দূরত্ব ৬৫ কিমি।
সিমলাগড়ে দশটি প্রাথমিক ও তিনটি মাধ্যমিক বিদ্যালয় রয়েছে।
আদাবুল মুআশারাত

আদাবুল মুআশারাত () দেওবন্দি ইসলামি পণ্ডিত আশরাফ আলী থানভী কর্তৃক উর্দু ভাষায় রচিত একটি জনপ্রিয় ইসলামি বই যেখানে তিনি ইসলামের সামাজিক বিধিবিধান নিয়ে আলোচনা করেছেন। গ্রন্থটির মূল ভিত্তি "কুরআন" ও সুন্নাহ। গ্রন্থে তাত্ত্বিক কোনো আলোচনা নেই, পুরোটাই ব্যবহারিক জীবনাচরণের উপর লিখিত। গ্রন্থের শুরুতে লেখক মুআশারাত বা সামাজিক শিষ্টাচারের গুরুত্ব বর্ণনা করে সে সম্পর্কে ইসলামের বিধিবিধান তুলে ধরেছেন। থানভী গ্রন্থটি এতই পছন্দ করেছিলেন যে, তিনি এটিকে তার পরিচালিত আত্মশুদ্ধি কেন্দ্র খানকায়ে এমদাদিয়ার সার শিক্ষা আখ্যায়িত করেছেন। প্রায় প্রধান ভাষায় গ্রন্থটির অনুবাদ সহজলভ্য।
ইয়োহান ইয়োহানসন

ইয়োহান গুনার ইয়োহানসন (১৯ সেপ্টেম্বর ১৯৬৯ - ৯ ফেব্রুয়ারি ২০১৮) ছিলেন একজন আইসল্যান্ডীয় সুরকার। তিনি মঞ্চ, নৃত্য, টেলিভিশন ও চলচ্চিত্রে বিভিন্ন ধারার সুর সৃষ্টি করেছেন। তার কাজের ধরনে ঐতিহ্যবাহী ঐকতান বাদকদলের সাথে সমকালীন ইলেকট্রনিক উপাদানের মিশ্রণ পাওয়া যায়।
ইয়োহান ২০০২ সাল থেকে একক অ্যালবাম প্রকাশ করে আসছেন। ২০১৬ সালে তিনি ডয়েচে গ্রামোফোনের সাথে চুক্তিবদ্ধ হন এবং এই কোম্পানি থেকে তার শেষ একক অ্যালবাম "ওরফি" প্রকাশ করেন। চলচ্চিত্রে তার কয়েকটি উল্লেখযোগ্য কাজ হল দ্যনি ভিলনোভের "প্রিজনার্স" (২০১৩), "সিকারিও" (২০১৫) ও "অ্যারাইভাল" (২০১৬) এবং জেমস মার্শের "দ্য থিওরি অব এভরিথিং" (২০১৪)। তিনি "দ্য থিওরি অব এভরিথিং" ও "সিকারিও" চলচ্চিত্রের জন্য শ্রেষ্ঠ মৌলিক সুর বিভাগে একাডেমি পুরস্কারের মনোনয়ন লাভ করেন; এবং প্রথমটির জন্য শ্রেষ্ঠ মৌলিক সুর বিভাগে গোল্ডেন গ্লোব পুরস্কার অর্জন করেন। তিনি ড্যারেন আরোনোফস্কির "মাদার!" (২০১৭) চলচ্চিত্রের সঙ্গীত ও শব্দ উপদেষ্টা ছিলেন। তার সুরারোপিত "ম্যারি ম্যাগডালেন" ও "ম্যান্ডি" চলচ্চিত্র দুটি তার মৃত্যুর পর মুক্তি পায়।
তার পরিচালিত একমাত্র চলচ্চিত্র "লাস্ট অ্যান্ড ফার্স্ট মেন" তার মৃত্যুর দুই বছর পর ৭০তম বার্লিন আন্তর্জাতিক চলচ্চিত্র উৎসবে প্রদর্শিত হয়।
নীল জোসেফ

নীল স্ট্যানলি জোসেফ (জন্ম ১৯০৬, মৃত্যুর তারিখ অজানা) একজন শ্রীলঙ্কার ক্রিকেটার যিনি ১৯৩০ এর দশকে শ্রীলঙ্কা জাতীয় ক্রিকেট দলের হয়ে খেলেন। ১৯৩০ সালে অস্ট্রেলিয়ান সফরকারীদের বিপক্ষে ওয়ানডে ম্যাচে ডোনাল্ড ব্র্যাডম্যানের প্রথম বলেই তিনি হিট উইকেটকে বোল্ড আউট করেন।
নীল জোসেফ কলম্বোর রয়েল কলেজে গিয়েছিলেন। ১৯২৫ সালে তিনি তার প্রথম রয়্যাল-থোমিয়ান সেঞ্চুরি করেছিলেন, যা ৪৫ মিনিটের মধ্যে দুর্দান্ত একটি ১১৩ রান করেছিলেন। ১৯২৬ সালে তিনি ১৩৩ রান করেছিলেন। সিরিজটিতে তিনি মোট ৩১৭ রান করে ১৯৫৭ সাল পর্যন্ত অপরাজিত ছিল।
তিনি ১৯৩২ থেকে ১৯৩৫ সালের মধ্যে আটটি প্রথম-শ্রেণীর ম্যাচ সিলোনের হয়ে খেলেছিলেন। ১৯৩৩-৩৪ সালে এমসিসির বিপক্ষে তাঁর সর্বোচ্চ স্কোর ছিল ৭৮, যখন ম্যাচে সিলোনর পক্ষে আর কেউ পৌঁছে না। তিনি ১৯৩৩-৩৩ সালে সিলোন প্রথম ভারতে গিয়েছিলেন। 
তিনি খবরের কাগজের প্রতিবেদক হিসাবে কাজ করেছিলেন।
কিকলী

কিকলী (, উচ্চারণ: কিক-লী), কিকলিও বলা হয়, পাঞ্জাবি মেয়েদের একটি লোক নৃত্য। এটি উত্তর ভারত এবং পাকিস্তানের বালিকা এবং কিশোরীদের দ্বারাও পরিবেশিত হয়। এই নৃত্যে দুটি মেয়ে মুখোমুখি আড়াআড়িভাবে হাত ধ'রে একসাথে বৃত্তাকারে ঘোরে এবং বৃত্তাকারে চলার সময় তাদের অবস্থানের ভারসাম্য রক্ষা করে। এটি সাধারণত কিশোরী মেয়েদের মধ্যে জনপ্রিয় এবং যুগ্মভাবে এই নৃত্য পরিবেশন করা হয়। মেয়েরা একত্রিত হয়ে প্রচুর শক্তি, উদ্যোগ এবং উৎসাহ নিয়ে এই নৃত্য পরিবেশন করে। এই সময় তালি দিয়ে বিভিন্ন ধরনের গান গাওয়া হয়।
অল্প বয়সী মেয়েদের কাছে কিকলী একটি নাচের চেয়ে খেলাধুলা বেশি। দুজন মেয়ে একে অপরের মুখোমুখি দাঁড়ায় এবং তাদের দেহগুলি পেছনের দিকে ঝুঁকিয়ে রাখে, আড়াআড়িভাবে একজন অন্যজনের হাত ধরে থাকে। এই অবস্থানে তাদের বাহু সর্বাধিক প্রসারিত থাকে হাত দৃঢ়ভাবে আবদ্ধ থাকে। এইভাবে তারা দ্রুত ঘুরতে থাকে এবং তাদের "দোপাট্টা" বাতাসে ভাসমান হয়। গোড়ালিতে পরা কিঙ্কিণী থেকে শব্দ হতে থাকে। অন্যান্য মহিলারা তালি দিয়ে গান গেয়ে তাদের আরও দ্রুত ঘুরতে উৎসাহ দেয়। কখনও কখনও চারজন কিশোরী এই নৃত্য সম্পন্ন করে। এই নৃত্যের সাথে সম্পর্কিত লোক গানের বিভিন্ন বৈচিত্র্য রয়েছে।
কিকলী নৃত্যটি আসলে ক্রীড়ার মধ্যে ধরা হয়, কারণ উচ্চবেগে একসাথে ঘুরতে গেলে জোরালো অনুশীলনের প্রয়োজন হয়। বেশিরভাগ ক্ষেত্রে এই নৃত্যটি বিদ্যালয়ে বা নতুন বিবাহিত মেয়েরা তাদের বাবা-মায়ের বাড়িতে ফিরে এলে তাদের দ্বারা পরিবেশন করা হয়। এই নৃত্যটি ন্যূনতম দুজন মেয়ে পরিবেশন কর, তবে তিন বা চারজনেও এই নৃত্য পরিবেশন করতে পারে। তারা তাদের শরীরকে তাদের পিছনে ঝোঁকায় এবং মাটিতে পা ঠুকে তাদের ঘূর্ণন শুরু করে। কিকলী নৃত্যের সময় যে কয়েকটি গান গাওয়া হয় তা শুনতে ভাল লাগে তবে বেশিরভাগ কিকলী গান বিষয়ভিত্তিক এবং পরিস্থিতি সম্পর্কিত। এই গানের কয়েকটি উদাহরণ:-
কিকলী ক্লীর দি,
পাগ মেরে বীর দি,
দুপাট্টা মেরে ভাই দা,
ফিটে মুন জাওয়াই দা।
পালাউ জাতীয় ফুটবল দল

পালাউ জাতীয় ফুটবল দল () হচ্ছে আন্তর্জাতিক ফুটবলে পালাউয়ের প্রতিনিধিত্বকারী পুরুষদের জাতীয় দল, যার সকল কার্যক্রম পালাউয়ের ফুটবলের সর্বোচ্চ নিয়ন্ত্রক সংস্থা পালাউ ফুটবল অ্যাসোসিয়েশন দ্বারা নিয়ন্ত্রিত হয়। এই দলটি এখন পর্যন্ত ফুটবলের সর্বোচ্চ সংস্থা ফিফার এবং তাদের আঞ্চলিক সংস্থা ওশেনিয়া ফুটবল কনফেডারেশনের সদস্যপদ লাভ করেনি। ১৯৮৭ সালের ২৭শে মার্চ তারিখে, পালাউ প্রথমবারের মতো আন্তর্জাতিক খেলায় অংশগ্রহণ করেছে; অস্ট্রেলিয়ার অ্যাডিলেডে অনুষ্ঠিত উক্ত ম্যাচে পালাউ তাফেয়ার কাছে ৬–২ গোলের ব্যবধানে পরাজিত হয়েছে।
৪,০০০ ধারণক্ষমতাবিশিষ্ট পালাউ জাতীয় স্টেডিয়ামে এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় পালাউয়ের কররে অবস্থিত। বর্তমানে এই দলের ম্যানেজারের দায়িত্ব পালন করছেন শন ওয়াকার।
ফিফা এবং ওশেনিয়া ফুটবল কনফেডারেশনের সদস্যপদ না থাকার ফলে পালাউ এপর্যন্ত একবারও ফিফা বিশ্বকাপ এবং ওএফসি নেশন্স কাপে অংশগ্রহণ করতে পারেনি।
ফিফার সদস্যপদ না থাকার ফলে ফিফা বিশ্ব র‌্যাঙ্কিংয়ে পালাউয়ের কোন স্থান নেই। অন্যদিকে, বিশ্ব ফুটবল এলো রেটিংয়ে পালাউয়ের সর্বোচ্চ অবস্থান হচ্ছে ২২২তম (যা তারা ১৯৯৮ সালে অর্জন করেছিল) এবং সর্বনিম্ন অবস্থান হচ্ছে ২৩৯। নিম্নে বর্তমানে বিশ্ব ফুটবল এলো রেটিংয়ে অবস্থান উল্লেখ করা হলো:
উত্তর মারিয়ানা দ্বীপপুঞ্জ জাতীয় ফুটবল দল

উত্তর মারিয়ানা দ্বীপপুঞ্জ জাতীয় ফুটবল দল () হচ্ছে আন্তর্জাতিক ফুটবলে উত্তর মারিয়ানা দ্বীপপুঞ্জের প্রতিনিধিত্বকারী পুরুষদের জাতীয় দল, যার সকল কার্যক্রম উত্তর মারিয়ানা দ্বীপপুঞ্জের ফুটবলের সর্বোচ্চ নিয়ন্ত্রক সংস্থা উত্তর মারিয়ানা দ্বীপপুঞ্জ ফুটবল অ্যাসোসিয়েশন দ্বারা নিয়ন্ত্রিত হয়। এই দলটি এখন পর্যন্ত ফুটবলের সর্বোচ্চ সংস্থা ফিফার সদস্যপদ লাভ করেনি এবং ২০০৯ সাল হতে তাদের আঞ্চলিক সংস্থা এশিয়ান ফুটবল কনফেডারেশনের সহযোগী সদস্য হিসেবে রয়েছে। ১৯৯৮ সালের ২৭শে জুলাই তারিখে, উত্তর মারিয়ানা দ্বীপপুঞ্জ প্রথমবারের মতো আন্তর্জাতিক খেলায় অংশগ্রহণ করেছে; পালাউয়ের কররে অনুষ্ঠিত উক্ত ম্যাচে উত্তর মারিয়ানা দ্বীপপুঞ্জ পালাউ বি-কে ৮–০ গোলের ব্যবধানে পরাজিত করেছে।
২,০০০ ধারণক্ষমতাবিশিষ্ট অলেয়াই স্পোর্টস কমপ্লেক্সে "নীল আয়ুয়ু" নামে পরিচিত এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় উত্তর মারিয়ানা দ্বীপপুঞ্জের সাইপানে অবস্থিত। বর্তমানে এই দলের ম্যানেজারের দায়িত্ব পালন করছেন রিও ফুজিতা এবং অধিনায়কের দায়িত্ব পালন করছেন তান হোল্ডিংসের রক্ষণভাগের খেলোয়াড় জনাথন তাকানো।
উত্তর মারিয়ানা দ্বীপপুঞ্জ এপর্যন্ত একবারও ফিফা বিশ্বকাপে অংশগ্রহণ করতে পারেনি। অন্যদিকে, এএফসি এশিয়ান কাপেও উত্তর মারিয়ানা দ্বীপপুঞ্জ এপর্যন্ত একবারও অংশগ্রহণ করতে সক্ষম হয়নি।
নিকোলাস সোয়াইম, জো ওয়াং মিলার, জনাথন তাকানো, ইয়োহান নোটসেল এবং মিখাহ গ্রিফিনের মতো খেলোয়াড়গণ উত্তর মারিয়ানা দ্বীপপুঞ্জের জার্সি গায়ে মাঠ কাঁপিয়েছেন।
ফিফার সদস্যপদ না থাকার ফলে ফিফা বিশ্ব র‌্যাঙ্কিংয়ে উত্তর মারিয়ানা দ্বীপপুঞ্জের কোন স্থান নেই। অন্যদিকে, বিশ্ব ফুটবল এলো রেটিংয়ে উত্তর মারিয়ানা দ্বীপপুঞ্জের সর্বোচ্চ অবস্থান হচ্ছে ২১৪তম (যা তারা ১৯৯৮ সালে অর্জন করেছিল) এবং সর্বনিম্ন অবস্থান হচ্ছে ২৩৮। নিম্নে বর্তমানে বিশ্ব ফুটবল এলো রেটিংয়ে অবস্থান উল্লেখ করা হলো:
মার্কিন সামোয়া জাতীয় ফুটবল দল

মার্কিন সামোয়া জাতীয় ফুটবল দল () হচ্ছে আন্তর্জাতিক ফুটবলে মার্কিন সামোয়ার প্রতিনিধিত্বকারী পুরুষদের জাতীয় দল, যার সকল কার্যক্রম মার্কিন সামোয়ার ফুটবলের সর্বোচ্চ নিয়ন্ত্রক সংস্থা মার্কিন সামোয়া ফুটবল ফেডারেশন দ্বারা নিয়ন্ত্রিত হয়। এই দলটি ১৯৯৮ সাল হতে ফুটবলের সর্বোচ্চ সংস্থা ফিফার এবং একই বছর হতে তাদের আঞ্চলিক সংস্থা ওশেনিয়া ফুটবল কনফেডারেশনের সদস্য হিসেবে রয়েছে। ১৯৯৮ সালের ২রা সেপ্টেম্বর তারিখে, মার্কিন সামোয়া প্রথমবারের মতো আন্তর্জাতিক খেলায় অংশগ্রহণ করেছে; কুক দ্বীপপুঞ্জের রারোটোঙ্গায় অনুষ্ঠিত উক্ত ম্যাচে মার্কিন সামোয়া পশ্চিম সামোয়ার কাছে ৩–০ গোলের ব্যবধানে পরাজিত হয়েছে।
২,০০০ ধারণক্ষমতাবিশিষ্ট পাগো পার্ক ফুটবল স্টেডিয়ামে "এলাকার ছেলে" নামে পরিচিত এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় মার্কিন সামোয়ার রাজধানী পাগো পাগোতে অবস্থিত। বর্তমানে এই দলের ম্যানেজারের দায়িত্ব পালন করছেন তুনোয়া লুই এবং অধিনায়কের দায়িত্ব পালন করছেন গোলরক্ষক নিকি সালাপু।
মার্কিন সামোয়া এপর্যন্ত একবারও ফিফা বিশ্বকাপে অংশগ্রহণ করতে পারেনি। অন্যদিকে, ওএফসি নেশন্স কাপেও মার্কিন সামোয়া এপর্যন্ত একবারও অংশগ্রহণ করতে সক্ষম হয়নি।
নিকি সালাপু, উয়াসিলা হেলেতা, রামিন অট, স্যামুয়েল হ্যাওয়ার্ড এবং জাস্টিন মানাওয়ের মতো খেলোয়াড়গণ মার্কিন সামোয়ার জার্সি গায়ে মাঠ কাঁপিয়েছেন।
ফিফা বিশ্ব র‌্যাঙ্কিংয়ে, ২০১৫ সালের অক্টোবর মাসে প্রকাশিত র‌্যাঙ্কিংয়ে মার্কিন সামোয়া তাদের ইতিহাসে সর্বোচ্চ অবস্থান (১৬৪তম) অর্জন করে এবং ২০০৬ সালের মে মাসে প্রকাশিত র‌্যাঙ্কিংয়ে তারা ২০৫তম স্থান অধিকার করে, যা তাদের ইতিহাসে সর্বনিম্ন। অন্যদিকে, বিশ্ব ফুটবল এলো রেটিংয়ে মার্কিন সামোয়ার সর্বোচ্চ অবস্থান হচ্ছে ১৮৮তম (যা তারা ১৯৮৩ সালে অর্জন করেছিল) এবং সর্বনিম্ন অবস্থান হচ্ছে ২৩৮। নিম্নে বর্তমানে ফিফা বিশ্ব র‌্যাঙ্কিং এবং বিশ্ব ফুটবল এলো রেটিংয়ে অবস্থান উল্লেখ করা হলো:
নিউয়ে জাতীয় ফুটবল দল

নিউয়ে জাতীয় ফুটবল দল () হচ্ছে আন্তর্জাতিক ফুটবলে নিউয়ের প্রতিনিধিত্বকারী পুরুষদের জাতীয় দল, যার সকল কার্যক্রম নিউয়ের ফুটবলের সর্বোচ্চ নিয়ন্ত্রক সংস্থা নিউয়ে ফুটবল অ্যাসোসিয়েশন দ্বারা নিয়ন্ত্রিত হয়। এই দলটি এখন পর্যন্ত ফুটবলের সর্বোচ্চ সংস্থা ফিফার সদস্যপদ লাভ করেনি এবং ২০০৬ সাল হতে তাদের আঞ্চলিক সংস্থা ওশেনিয়া ফুটবল কনফেডারেশনের সহযোগী সদস্য হিসেবে রয়েছে। ১৯৮৩ সালের ২০শে আগস্ট তারিখে, নিউয়ে প্রথমবারের মতো আন্তর্জাতিক খেলায় অংশগ্রহণ করেছে; পশ্চিম সামোয়ার আপিয়ায় অনুষ্ঠিত উক্ত ম্যাচে নিউয়ে তাহিতির কাছে ১৪–০ গোলের ব্যবধানে পরাজিত হয়েছে।
১,০০০ ধারণক্ষমতাবিশিষ্ট নিউয়ে হাই স্কুলে এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় নিউয়ে অবস্থিত।
নিউয়ে এপর্যন্ত একবারও ফিফা বিশ্বকাপে অংশগ্রহণ করতে পারেনি। অন্যদিকে, ওএফসি নেশন্স কাপেও নিউয়ে এপর্যন্ত একবারও অংশগ্রহণ করতে সক্ষম হয়নি।
ফিফার সদস্যপদ না থাকার ফলে ফিফা বিশ্ব র‌্যাঙ্কিংয়ে নিউয়ের কোন স্থান নেই। অন্যদিকে, বিশ্ব ফুটবল এলো রেটিংয়ে নিউয়ের সর্বোচ্চ অবস্থান হচ্ছে ১৯৩তম (যা তারা ১৯৮৩ সালে অর্জন করেছিল) এবং সর্বনিম্ন অবস্থান হচ্ছে ২৩৬। নিম্নে বর্তমানে বিশ্ব ফুটবল এলো রেটিংয়ে অবস্থান উল্লেখ করা হলো:
পুনরাবৃত্তিমূলক বদ্ধপ্রকোষ্ঠ (সংবাদ মাধ্যম)

সংবাদ মাধ্যমের আলোচনায়, পুনরাবৃত্তিমূলক বদ্ধপ্রকোষ্ঠ কথাটি দিয়ে এমন সব পরিস্থিতিকে নির্দেশ করা হয়, যেগুলিতে একটি বদ্ধ ব্যবস্থার অভ্যন্তরে যোগাযোগ ও পুনরাবৃত্তির মাধ্যমে এক বা একাধিক বিশ্বাসকে বড় করে দেখানো হয় বা জোরালো করা হয় এবং এগুলিকে খণ্ডনকারী যুক্তি-প্রমাণ থেকে সুরক্ষা প্রদান করা হয়। পুনরাবৃত্তিমূলক বদ্ধপ্রকোষ্ঠে অংশগ্রহণকারী লোকজন বিপরীত দৃষ্টিভঙ্গির অনুপস্থিতিতে তাদের বর্তমান দৃষ্টিভঙ্গিকে জোরালো করে, এমন সব তথ্য খুঁজে বের করতে পারেন, এবং এর ফলশ্রুতিতে তারা অযাচিতভাবে এক ধরনের নিশ্চিতকরণমূলক পক্ষপাত জাতীয় কর্মকাণ্ডে অংশ নেন। পুনরাবৃত্তিমূলক বদ্ধপ্রকোষ্ঠগুলির কারণে সামাজিক ও রাজনৈতিক মেরুকরণ বৃদ্ধি পেতে পারে, এমনকি চরমপন্থী মতবাদেরও সৃষ্টি হতে পারে। পুনরাবৃত্তিমূলক বদ্ধপ্রকোষ্ঠ পরিভাষাটি আদতে শ্রুতিমূলক প্রতিধ্বনি প্রকোষ্ঠ ধারণাটির একটি রূপক, যেখানে একটি ফাঁপা পরিবেষ্টিত স্থানের ভেতরে শব্দের অনুরণন বা প্রতিধ্বনি ঘটে থাকে। আন্তর্জাল বা ইন্টারনেটের সামাজিক যোগাযোগ মাধ্যমগুলির সম্প্রদায়গুলির মধ্যে এই ধরনের পুনরাবৃত্তিমূলক ও সমসত্ত্বকারক ক্রিয়াকে নির্দেশ করার জন্য আরেকটি পরিভাষার উত্থান ঘটেছে, যা হল সাংস্কৃতিক গোত্রবাদ। অনেক পণ্ডিত নাগরিকদের অবস্থান ও দৃষ্টিভঙ্গির উপরে পুনরাবৃত্তিমূলক বদ্ধপ্রকোষ্ঠ ক্রিয়ার যে সম্ভাব্য প্রভাব পড়তে পারে, বিশেষ করে রাজনীতিতে এর যে পরিণাম হতে পারে, তা নিয়ে বক্তব্য দিয়েছেন। তবে কিছু গবেষণাতে এই মত দেওয়া হয়েছে যে পুনরাবৃত্তিমূলক বদ্ধপ্রকোষ্ঠের প্রভাব যতটা বড় মনে করা হয়, এটি তার চেয়ে দুর্বল।
টোঙ্গা জাতীয় ফুটবল দল

টোঙ্গা জাতীয় ফুটবল দল () হচ্ছে আন্তর্জাতিক ফুটবলে টোঙ্গার প্রতিনিধিত্বকারী পুরুষদের জাতীয় দল, যার সকল কার্যক্রম টোঙ্গার ফুটবলের সর্বোচ্চ নিয়ন্ত্রক সংস্থা টোঙ্গা ফুটবল অ্যাসোসিয়েশন দ্বারা নিয়ন্ত্রিত হয়। এই দলটি ১৯৯৪ সাল হতে ফুটবলের সর্বোচ্চ সংস্থা ফিফার এবং একই বছর হতে তাদের আঞ্চলিক সংস্থা ওশেনিয়া ফুটবল কনফেডারেশনের সদস্য হিসেবে রয়েছে। ১৯৭৯ সালের ২৯শে আগস্ট তারিখে, টোঙ্গা প্রথমবারের মতো আন্তর্জাতিক খেলায় অংশগ্রহণ করেছে; ফিজির সুভায় অনুষ্ঠিত উক্ত ম্যাচে টোঙ্গা তাহিতির কাছে ৮–০ গোলের ব্যবধানে পরাজিত হয়েছে।
১,৫০০ ধারণক্ষমতাবিশিষ্ট লটো-টোঙ্গা সোকা সেন্টারে "টিমি ফাকাফোমুয়া" নামে পরিচিত এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় টোঙ্গার রাজধানী নুকু'আলোফায় অবস্থিত। বর্তমানে এই দলের ম্যানেজারের দায়িত্ব পালন করছেন তিমোতে মোলেনি এবং অধিনায়কের দায়িত্ব পালন করছেন ভেইটঙ্গোর রক্ষণভাগের খেলোয়াড় সিওনে উহাতাহি।
টোঙ্গা এপর্যন্ত একবারও ফিফা বিশ্বকাপে অংশগ্রহণ করতে পারেনি। অন্যদিকে, ওএফসি নেশন্স কাপেও টোঙ্গা এপর্যন্ত একবারও অংশগ্রহণ করতে সক্ষম হয়নি।
কিলিফি উয়েলে, উনালোলো ফেয়াও, লাফায়েলা মোয়ালা, সিওনে উহাতাহি এবং লকোয়া তাওফাহেমার মতো খেলোয়াড়গণ টোঙ্গার জার্সি গায়ে মাঠ কাঁপিয়েছেন।
ফিফা বিশ্ব র‌্যাঙ্কিংয়ে, ১৯৯৮ সালের অক্টোবর মাসে প্রকাশিত র‌্যাঙ্কিংয়ে টোঙ্গা তাদের ইতিহাসে সর্বোচ্চ অবস্থান (১৬৩তম) অর্জন করে এবং ২০১৮ সালের এপ্রিল মাসে প্রকাশিত র‌্যাঙ্কিংয়ে তারা ২০৭তম স্থান অধিকার করে, যা তাদের ইতিহাসে সর্বনিম্ন। অন্যদিকে, বিশ্ব ফুটবল এলো রেটিংয়ে টোঙ্গার সর্বোচ্চ অবস্থান হচ্ছে ১৮০তম (যা তারা ১৯৭৯ সালে অর্জন করেছিল) এবং সর্বনিম্ন অবস্থান হচ্ছে ২৩৫। নিম্নে বর্তমানে ফিফা বিশ্ব র‌্যাঙ্কিং এবং বিশ্ব ফুটবল এলো রেটিংয়ে অবস্থান উল্লেখ করা হলো:
কীর্তি রানাসিংহে

সিরিমিউয়ান কীর্তি রানাসিংহে (; জন্ম: ৪ জুলাই, ১৯৬২) কলম্বো এলাকায় জন্মগ্রহণকারী সাবেক শ্রীলঙ্কান আন্তর্জাতিক ক্রিকেটার। শ্রীলঙ্কা ক্রিকেট দলের অন্যতম সদস্য ছিলেন তিনি। ১৯৮০-এর দশকের মাঝামাঝি সময়কালে অত্যন্ত সংক্ষিপ্ত সময়ের জন্যে শ্রীলঙ্কার পক্ষে আন্তর্জাতিক ক্রিকেটে অংশগ্রহণ করেছেন।
দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও, ডানহাতে মিডিয়াম বোলিংয়ে পারদর্শী ছিলেন কীর্তি রানাসিংহে।
১৯৮৫-৮৬ মৌসুম থেকে ১৯৮৭-৮৮ মৌসুম সাল পর্যন্ত কীর্তি রানাসিংহে’র প্রথম-শ্রেণীর খেলোয়াড়ী জীবন চলমান ছিল।
সমগ্র খেলোয়াড়ী জীবনে চারটিমাত্র ওডিআইয়ে অংশগ্রহণ করেছেন কীর্তি রানাসিংহে। ২ মার্চ, ১৯৮৬ তারিখে ক্যান্ডিতে সফরকারী পাকিস্তান দলের বিপক্ষে একদিনের আন্তর্জাতিকে অভিষেক ঘটে তার। ৫ এপ্রিল, ১৯৮৬ তারিখে কলম্বোয় সফরকারী নিউজিল্যান্ড দলের বিপক্ষে সর্বশেষ ওডিআইয়ে অংশ নেন তিনি। তাকে কোন টেস্টে অংশগ্রহণ করার সুযোগ দেয়া হয়নি।
মিডলসেক্স সিসিসি’র পেশাদার কোচ হিসেবে ফিঞ্চলে একাডেমিতে যুবকদের প্রশিক্ষণ দিয়েছেন। নালন্দা কলেজ কলম্বোয় অধ্যয়ন করেন। ১৯৮২ সালে কলেজের প্রথম একাদশ দলের অধিনায়কের দায়িত্বে ছিলেন। এরপর, ওয়েস্টমিনস্টার স্কুলে প্রধান কোচ হিসেবে কাজ করছেন।
প্রতিধ্বনি প্রকোষ্ঠ

একটি প্রতিধ্বনি প্রকোষ্ঠ (Echo chamber) বলতে একটি প্রাকৃতিকভাবে, অপরিকল্পিতভাবে সৃষ্ট অথবা ইচ্ছাকৃতভাবে নির্মিত একটি ফাঁপা বা শূন্যগর্ভ পরিবেষ্টিত স্থানকে বোঝায় যাতে শব্দের অনুরণন ঘটে। পরিকল্পিতভাবে নির্মিত প্রতিধ্বনি প্রকোষ্ঠগুলিকে সাধারণত শব্দধারণের উদ্দেশ্যে তৈরি করা হয়। যেমন কোনও টেলিভিশন বা বেতার অনুষ্ঠানের প্রযোজকেরা হয়ত এক ধরনের শ্রুতিবিভ্রম সৃষ্টি করতে চাইতে পারেন, যাতে মনে হয় যে একটি কথোপকথন একটি বৃহৎ কক্ষ বা গুহাতে অনুষ্ঠিত হচ্ছে। যন্ত্রে ধারণকৃত উৎস কথোপকথনটিকে একটি প্রতিধ্বনি প্রকোষ্ঠে পুনরায় চালিয়ে মাইক্রোফোন দ্বারা অনুরণনগুলি ধারণ করে এই বিশেষ আবহক্রিয়াগুলি সৃষ্টি করা যায়। বর্তমানে এইসব বিশেষ আবহধ্বনিগুলি সৃষ্টি করার জন্য বিশেষ আবহ সৃষ্টিকারী যন্ত্র (ইফেক্টস ইউনিট) ব্যাপকভাবে ব্যবহৃত হলেও আজও অনেক জায়গায় প্রতিধ্বনি প্রকোষ্ঠের ব্যবহার হয়ে থাকে। যেমন ক্যাপিটল স্টুডিওস নামক প্রতিষ্ঠানের প্রতিধ্বনি প্রকোষ্ঠগুলি বিখ্যাত।
সঙ্গীতে শব্দের প্রতিধ্বনি ও অনুরণন জাতীয় বিশেষ আবহধ্বনির ব্যবহার বহুবিধ এবং এগুলির ইতিহাস বহু শতাব্দী প্রাচীন। পাশ্চাত্যে মধ্যযুগীয় ও রেনেসাঁস পর্বের ধর্মীয় সঙ্গীত রচনাকারীরা গির্জা ও মহাগির্জাগুলির (ক্যাথেড্রাল) অভ্যন্তরে স্বাভাবিকভাবে উৎপন্ন প্রতিধ্বনি ও অনুরণনের জটিল ব্যবস্থাগুলি সম্পর্কে গভীর জ্ঞান রাখতেন ও এগুলির পূর্ণ ব্যবহার করতেন। শব্দ বা ধ্বনি-সম্পর্কিত এই প্রাথমিক জ্ঞানগুলি পরবর্তীতে ১৭শ, ১৮শ ও ১৯শ শতকে পাশ্চাত্যের গীতিনাট্যশালা (অপেরা হাউজ) ও সঙ্গীত মিলনায়তনগুলির নকশায় উপকারী ভূমিকা পালন করেছিল। বৈদ্যুতিক বিবর্ধনের যুগের আবির্ভাবের আগে স্থপতিরা তাদের নকশায় অভ্যন্তরীণ প্রতিফলনের সৃষ্টি করার ব্যবস্থা রাখতেন যাতে মঞ্চ থেকে আগত শব্দ বা ধ্বনিগুলিকে জোরালো ও বহুদূরে অভিক্ষিপ্ত করা যায়। কখনও কখনও স্থপতি বা প্রকৌশলীর নকশার একটি অযাচিত পার্শ্ব প্রতিক্রিয়া হিসেবে প্রতিধ্বনি ক্রিয়ার সৃষ্টি হতো, যেমন স্কটল্যান্ডের হ্যামিল্টন সমাধিমন্দির; এটিতে যে অনুরণনের সৃষ্টি হয়, তাঁর সময়কাল যেকোনও ভবনের তুলনায় সবচেয়ে দীর্ঘগুলির একটি।
শ্বশুর-শাশুড়ি

শ্বশুর-শাশুড়ি হলো এমন দুজন ব্যক্তি যারা স্বামী-স্ত্রীর একে অপরের পিতামাতা। অনেক সংস্কৃতি এবং আইনি ব্যবস্থা এই সম্পর্কের সাথে যুক্ত ব্যক্তিদের উপর কর্তব্য এবং দায়িত্ব আরোপ করে। একজন ব্যক্তি স্বামী-স্ত্রীর পিতামাতার কাছে জামাই বা পুত্রবধূ, যারা স্বামী-স্ত্রীর ভাইবোন, ভাইবোনের বিপরীতে সেই সব ভগ্নীপতি ও শ্যালকের পিতামাতা। এই পারিবারিক সম্বন্ধ গোষ্ঠীর সদস্যদের একত্রে শ্বশুরবাড়ির আত্নীয় বলা হয়।
একজন শ্বশুর বীপরিতক্রমে একজন স্বামী বা স্ত্রীর পিতা। দুজন পুরুষ যারা একে অপরের সন্তানের শ্বশুর হতে পারেন। তাদের সহ-পিতৃ-শ্বশুর বলা যেতে পারে বা যদি তাদের নাতি-নাতনীর মধ্যে সম্পর্ক হয় তাহলে তাদের সহ-পিতামহ বলা যেতে পারে।
শ্বাশুড়ি হলো বীপরিতক্রমে একজন স্বামী বা স্ত্রীর মা। দু'জন মহিলা যারা একে অপরের সন্তানের শ্বাশুড়ি হন তাদের সহ-শ্বাশুড়ি বা তাদের নাতি-নাতনীদের মধ্যে সম্পর্ক হলে তাদের সহ-মাতামহ বলা যেতে পারে।
কৌতুক এবং জনপ্রিয় সংস্কৃতিতে শ্বাশুড়ীকে অসহ্যকর, কৃপণ, অসহনশীল এবং সাধারণত অপ্রীতিকর হিসাবে হিসাবে উপস্থাপন করা হয়। তাদের প্রায়শই স্বামীর শত্রু হিসাবে চিত্রিত করা হয় যিনি শাশুড়ির মেয়ের সাথে বিবাহিত। শাশুড়ির কৌতুকে শাশুড়ির চরিত্রকে অশ্লীল ভাবে আলোকিত করা হয়েছে।
কিছু অস্ট্রেলিয়ান আদিবাসী ভাষাগুলো এড়িয়ে চলা বক্তব্য বোঝাতে "শাশুড়ির ভাষা" ব্যবহার করে। বিশেষত উপ-ভাষাগুলি ব্যবহার করা হয় নিষিদ্ধ আত্মীয়দের বোঝাতে, বিশেষত শাশুড়িকে।
"শ্বশুরবাড়ি" হলো এক ধরনের বাসস্থান। সাধারণত একটি পারিবারিক বাড়ির মধ্যে অতিথির বাসস্থান যা বর্ধিত পরিবারের সদস্যদের জন্য ব্যবহার করা হয়।
ইসলামে শ্বশুর শাশুড়িই একমাত্র সম্পর্ক, যা সরাসরি রক্ত সম্পর্ক না হয়েও মাহরাম বলে বিবেচিত হয়, অর্থাৎ তাদের সামনে পুত্রবধু ও মেয়ের জামাইদের পর্দা করা বাধ্যতামূলক নয়।
সংবাদ মাধ্যম

সংবাদ মাধ্যম (News media) বা সংবাদ শিল্প (News industry) বলতে গণমাধ্যমের সেইসব রূপকে বোঝায় যেগুলি সাধারণ জনগণের কাছে বা নির্দিষ্ট শ্রেণীর পাঠকের কাছে সংবাদ পৌঁছে দেবার কাজে নিয়োজিত থাকে। এগুলির মধ্যে মুদ্রিত সংবাদ মাধ্যম (দৈনিক পত্রিকা, সাময়িকী), সম্প্রচারিত সংবাদ (বেতার ওটেলিভিশন) এবং সাম্প্রতিককালে আন্তর্জাল বা ইন্টারনেট (ইন্টারনেটভিত্তিক পত্রিকা, সংবাদ ব্লগ, সংবাদ ভিডিও, সরাসরি সংবাদ স্ট্রিমিং, ইত্যাদি) অন্তর্ভুক্ত।
পাশ্চাত্যে রেনেসাঁস পর্বে প্রথম সংবাদ প্রচার হওয়া শুরু হয়। এগুলি ছিল যুদ্ধ, অর্থনৈতিক পরিস্থিতি, সামাজিক রীতিনীতি নিয়ে হাতে লেখা খবর-সংবলিত বিভিন্ন চিঠি যেগুলি বণিকদের মধ্যে বিলি করা হত। ১৫শ শতকের শেষ দিকে জার্মানিতে প্যামফ্লেট আকারে মুদ্রিত সংবাদের উদ্ভব হয়, এগুলিতে লোমহর্ষক খবর থাকত। ১৬২১ সালে লন্ডন শহরে প্রথম ইংরেজি পত্রিকা "দ্য উইকলি নিউজ" ("The Weekly Newes") প্রকাশিত হয়। ১৬৪০ ও ১৬৫০-এর দশকে এর পদাঙ্ক অনুসরণ করে আরও বেশ কিছু পত্রিকার আবির্ভাব ঘটে। ১৬৯০ সালে মার্কিন যুক্তরাষ্ট্রে রিচার্ড পিয়ার্স ও বেঞ্জামিন হ্যারিস বস্টন শহরে প্রথম মার্কিন পত্রিকাটি মুদ্রণ করেন, তবে সরকারী অনুমোদন না থাকায় এটিকে সাথে সাথে বন্ধ করে দেওয়া হয়।
হেমন্ত বিক্রেমারত্নে

রানাসিংহে পত্তিকিরিকোরালালাগে অরুণা হেমন্ত বিক্রেমারত্নে (; জন্ম: ২১ ফেব্রুয়ারি, ১৯৭১) কলম্বো এলাকায় জন্মগ্রহণকারী সাবেক শ্রীলঙ্কান আন্তর্জাতিক ক্রিকেটার। শ্রীলঙ্কা ক্রিকেট দলের অন্যতম সদস্য ছিলেন তিনি। ১৯৯০-এর দশকের সূচনালগ্নে সংক্ষিপ্ত সময়ের জন্যে শ্রীলঙ্কার পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর শ্রীলঙ্কান ক্রিকেটে বাদুরেলিয়া স্পোর্টস ক্লাব, বাসনাহিরা সাউথ, রাগামা ক্রিকেট ক্লাব ও সিংহলীজ স্পোর্টস ক্লাবের প্রতিনিধিত্ব করেন। দলে তিনি মূলতঃ উইকেট-রক্ষক হিসেবে খেলতেন। এছাড়াও, ডানহাতে নিচেরসারিতে ব্যাটিং করতেন হেমন্ত বিক্রেমারত্নে।
১৯৯০-৯১ মৌসুম থেকে ২০০৯ সাল পর্যন্ত হেমন্ত বিক্রেমারত্নে’র প্রথম-শ্রেণীর খেলোয়াড়ী জীবন চলমান ছিল। ২৭ নভেম্বর, ২০০০ সালে প্রিমিয়ার লিমিটেড ওভার টুর্নামেন্টের সেমিফাইনালে সর্বোচ্চ ৪৯ রান তুলেন।
সমগ্র খেলোয়াড়ী জীবনে তিনটিমাত্র ওডিআইয়ে অংশগ্রহণ করেছেন হেমন্ত বিক্রেমারত্নে। ৪ সেপ্টেম্বর, ১৯৯৩ তারিখে কলম্বোয় সফরকারী দক্ষিণ আফ্রিকা দলের বিপক্ষে একদিনের আন্তর্জাতিকে অভিষেক ঘটে তার। ১৬ ডিসেম্বর, ১৯৯৩ তারিখে এই মাঠে সফরকারী ওয়েস্ট ইন্ডিজ দলের বিপক্ষে সর্বশেষ ওডিআইয়ে অংশ নেন তিনি। তাকে কোন টেস্টে অংশগ্রহণ করার সুযোগ দেয়া হয়নি।
নভেম্বর, ২০১৮ সালে শ্রীলঙ্কা ক্রিকেটের জাতীয় দল নির্বাচকমণ্ডলীর সদস্যরূপে মনোনীত হন।
জাতীয় সড়ক উন্নয়ন পরিকল্পনা

জাতীয় সড়ক উন্নয়ন পরিকল্পনা (এনএইচডিপি) ভারতের জাতীয় সড়কগুলির মানোন্নয়ন, সুযোগ সুবিধা বৃদ্ধি, সৌন্দর্যায়ন ও সড়কের প্রস্থ প্রসারিত করা ও পুনর্বাসনের জন্য পরিকল্পিত প্রকল্প৷ ১৯৯৮ খ্রিস্টাব্দে তৎকালীন ভারতের প্রধানমন্ত্রী অটল বিহারী বাজপেয়ী মহাশয়ে তত্ত্বাবধানে এই প্রকল্পটির সূচনা হয়৷ দৈর্ঘ্য ও প্রস্থের বিচারে ভারতের জাতীয় সড়ক দেশের মোট সড়ক ব্যবস্থার মাত্র ২ শতাংশ স্থান দখল করলেও যান পরিবহনের ৪০ শতাংশ এই জাতীয় সড়কের মাধ্যমেই হয়ে থাকে৷ প্রকল্পটি ভারত সরকারের সড়ক ও পরিবহন মন্ত্রকের ভারতীয় জাতীয় সড়ক কর্তৃপক্ষের (এনএইচএআই) অধীন৷ রাষ্ট্রের অর্থনৈতিক উন্নতির লক্ষ্যে এনএইচএআই ৪৯,২৬০ কিলোমিটার সড়ক ও মহাসড়কের নির্মাণ ও রক্ষণাবেক্ষণের দায়িত্বে রয়েছে৷ ২০১৮ খ্রিস্টাব্দে ভারত সরকার এনএইচডিপি প্রোগ্রাম বন্ধ করে আগামী ও চলমান প্রকল্পগুলোকে বৃহত্তর ভারতমালা প্রকল্পের অন্তর্ভুক্ত করার প্রস্তাব রাখেন৷
প্রকল্পটি একাধিক পর্যায়ে স্থিরীকৃত:
টীকা: ১ কোটি = ১০ মিলিয়ন
বর্তমানে এনএইচডিপি-এর ৬ নং পর্যায় ব্যতীত প্রতিটিই শুরু হয়েছে৷ বর্তমানে ৪৯,২৬০ কিমি দৈর্ঘের জাতীয় সড়ক আন্তর্জাতিক পর্যায়ে উন্নত করা সম্ভব হয়েছে৷ নিম্নোক্ত পরিসংখ্যান ২০১৮ খ্রিস্টাব্দের ৩১শে মাার্চ পর্যন্ত:
বিপাশা (চলচ্চিত্র)

বিপাশা হল একটি জনপ্রিয় বাংলা চলচ্চিত্র যা পরিচালনা করেন অগ্রদূত। এই চলচ্চিত্রটি তারাশঙ্কর বন্দ্যোপাধ্যায় এর "বিপাশা" নামক একটি উপন্যাসের উপর ভিত্তি করে তৈরি করা হয়েছিল। এই চলচ্চিত্রটি ২৬ জুন ১৯৬২ সালে চিত্র প্রযোজক ব্যানারে মুক্তি পেয়েছিল এবং এই চলচ্চিত্রটি সংগীত পরিচালনা করেছিলেন রবিন চট্টোপাধ্যায়। এই চলচ্চিত্রটির মুখ্য চরিত্রে অভিনয় করেন উত্তম কুমার, সুচিত্রা সেন, ছবি বিশ্বাস, ছায়া দেবী।
মেঘমল্লার (দ্ব্যর্থতা নিরসন)

মেঘমল্লার হলো এক ধরনের হিন্দুস্তানি রাগবিশেষ।
এছাড়া মেঘমল্লার বলতে অন্যান্য যেসব বস্তুকে নির্দেশ করা হতে পারে:
বৈদ্যুতিক রঙের কোড

একটি ন রঙের কোড, সাধারণত রোধের, তবে ধারক, আবেশক, ডায়োড এবং অন্যান্যগুলোর জন্য বৈদ্যুতিন উপাদানগুলির মান বা রেটিং নির্দেশ করতে ব্যবহৃত হয়। একটি পৃথক কোড, ২৫-জোড়া রঙের কোড, টেলিযোগাযোগ কেবলে তার শনাক্ত করতে ব্যবহার করা হয়। ট্রান্সফরমার বা ভবনে ওয়্যারিংয়ের মতো ডিভাইসে তার বা ওয়্যার লিডের জন্য ভিন্ন ধরনের কোড ব্যবহার করা হয়।
শিল্প সূচক প্রতিষ্ঠিত হওয়ার আগে, প্রত্যেক প্রস্তুতকারক রঙের কোডিং করা বা তাদের উপাদান তৈরি করার জন্য তাদের নিজস্ব স্বতন্ত্র পদ্ধতি ব্যবহার করতেন ।
বাম থেকে ডান দিকে পার্থক্য বোঝানোর জন্য সি এবং ডি ব্যান্ডের মধ্যে একটি ফাঁকা রয়েছে :
উপযুক্ত রোধকগুলিকে পাঁচটি ব্যান্ড সিস্টেম দ্বারা চিহ্নিত করা যেতে পারে, যাতে তিনটি গুরুত্বপূর্ণ সংখ্যা বা ডিজিট, ১০ গুণকের একটি শক্তি ব্যান্ড এবং সহনশীলতা বা টলারেন্স ব্যান্ড অন্তর্ভুক্ত করা যায়। অধিক প্রশস্ত প্রথম ব্যান্ডটি ওয়্যার ওন্ড রোধকে নির্দেশ করে।
পরিকল্পনা অনুমোদন

পরিকল্পনা অনুমোদন বা উন্নয়নমূলক কাজের অনুমতি বলতে কিছু কোন কিছু নির্মাণ বা সম্প্রসারণ (পুনঃসংস্কারসহ) এবং কখনও কখনও ধ্বংসযজ্ঞের জন্য প্রয়োজনীয় অনুমোদনকে বোঝায়। এটি সাধারণত বিল্ডিং পারমিট (বা নির্মাণের অনুমতি) আকারে দেওয়া হয়।
উদাহরণস্বরূপ, ঘর নির্মাণ অনুমতি হচ্ছে বিল্ডিং কোডের বিষয় । এছাড়াও,এগুলোর পরিকল্পনার সাথে সম্মতি আছে কিনা তা পরীক্ষা করার জন্য একটি "প্লান চেক" (পিএলসিকে) রয়েছে। উদাহরণস্বরূপ, উচ্চ-ঘনত্বের শহরতলির মতো এটি অনুপযুক্ত জায়গায় নাইটক্লাব তৈরির অনুমতি পেতে পারে না। পরিকল্পনার অনুমোদনের মানদণ্ডগুলি নগর পরিকল্পনা ও নির্মাণ আইনের একটি অংশ এবং স্থানীয় সরকার দ্বারা নিযুক্ত নগর পরিকল্পনাবিদরা সাধারণত এগুলো পরিচালনা করেন। যেমনঃ রাজউক হচ্ছে যেকোনো ধরনের বিল্ডিং নির্মাণের অনুমোদন প্রদান সংক্রান্ত একটি বৈধ সংস্থা। বাংলাদেশের রাজধানী ঢাকা শহরের সামগ্রিক পরিকল্পনা প্রস্তুত করার দায়িত্ব রাজউকের উপর অর্পণ করা হয়েছে,এছাড়াও প্রস্তুতকৃত পরিকল্পনাগুলো বাস্তবায়ন এবং ভবিষ্যতের উন্নয়ন নিয়ন্ত্রণ করাও সংস্থাটির কাজ। যেকোনো ধরনের নির্মাণের পূর্বে উক্ত জমির মালিককে রাজউকের কাছ থেকে 'ভূমি ব্যবহার ছাড়পত্র' নিতে হয়।
নির্মাণ কোডের শর্ত পূরণ না করলে জরিমানা, শাস্তিপ্রদান এবং অননুমোদিত নির্মাণ ধ্বংস করতে পারে।
সাধারণত, জাতীয়, আঞ্চলিক এবং স্থানীয় বিল্ডিং কোডের শর্তপূরণ নিশ্চিতের জন্য নির্মাণটি নির্মাণের সময় এবং সমাপ্তির পরে পরিদর্শন করতে হবে।
যেহেতু বিল্ডিং পারমিটগুলি সাধারণত নির্মাণ, কর্মসংস্থান, অর্থায়ন এবং গৃহসজ্জার সাথে সম্পর্কযুক্ত, তাই তারা প্রায়শই অর্থনীতির অন্যান্য ক্ষেত্রগুলোর উন্নয়নে একটি অগ্রণী সূচক হিসাবে কাজ করে।
সম্প্রচার আইনের (যেটি সম্প্রচারেও ব্যবহৃত হয়) অংশ হিসাবে পৃথক-পৃথক রেডিও এবং টেলিভিশন স্টেশনগুলোকে তাদের রেডিও টাওয়ার এবং রেডিও অ্যান্টেনা নির্মাণের জন্য সাধারণত আবেদন করে অনুমতি নিতে হয়। জাতীয় সম্প্রচার কর্তৃপক্ষ এই ধরনের অনুমতিপত্র দিয়ে থাকে তবে স্থানীয় সরকার কর্তৃক প্রদত্ত অন্য কোনও অনুমতিকে অঞ্চল বিভাজন করে না। এই নির্মাণ অনুমতিপত্র কিন্তু সর্বক্ষেত্রে নির্মাণের পর স্টেশনটির পরিচালনার অনুমতি বোঝায় না। মার্কিন যুক্তরাষ্ট্রে, একটি নির্মাণ অনুমতি তিন বছরের জন্য বৈধ। এরপরে, স্টেশনটি তাদের কার্যক্রম পরিচালনার জন্য অবশ্যই একটি পূর্ণ লাইসেন্স পাবে, যার মেয়াদ সাত বছরের। এটি আলাদা সম্প্রচারের লাইসেন্স দ্বারা সরবরাহ করা হয়, যা মার্কিন যুক্তরাষ্ট্রের ফেডারেল যোগাযোগ কমিশনের (এফসিসি) "কভার লাইসেন্স" নামেও পরিচিত। টাওয়ারগুলির জন্য বিমান কর্তৃপক্ষের কাছ থেকে আরও অনুমতি বা নিবন্ধকরণের প্রয়োজন হতে পারে।
মার্কিন যুক্তরাষ্ট্রে,নতুন বাণিজ্যিক স্টেশনগুলির নির্মাণের অনুমতিগুলি,কারা লাইসেন্স সম্প্রদায়গুলোকে ভালো প্রতিদান দিবে তার মাধ্যমে নির্ধারণের এই প্রচলিত প্রক্রিয়ার পরিবর্তে অনুমতিগুলি নিলামের মাধ্যমে নির্ধারিত হয় । যদি প্রদত্ত ফ্রিকোয়েন্সি বরাদ্দে কমপক্ষে একজন non-commercial educational (এনসিই) আবেদনকারী বা কোনও NCE-সংরক্ষিত টিভি চ্যানেল বা এফএম এর সংরক্ষিত ব্যান্ড থাকে তারপরও তুলনামূলক প্রক্রিয়াটি অনুষ্ঠিত হয়, যদিও FCC আবেদনকারীদের প্রস্তাবিত রেডিও ফর্ম্যাট বিবেচনা করতে অস্বীকার করে ।
কানাডায়, কানাডিয়ান রেডিও-টেলিভিশন এবং টেলিযোগাযোগ কমিশন পারমিট প্রদানের ক্ষেত্রে প্রতিযোগিতামূলক প্রক্রিয়া বজায় রাখে যাতে করে স্টেশনগুলো প্রতিটি অঞ্চলে বিভিন্ন প্রোগ্রামের ব্যবস্থা রাখে এবং যত বেশি সম্ভব গ্রুপের রেডিও তরঙ্গগুলিতে মুক্ত বক্তৃতার সুযোগ নিশ্চিত করে।
পাহুনা: দ্য লিটল ভিজিটরস

পাহুনা: দ্যা লিটল ভিজিটরস ২০১৮ সালের ভারতীয় নেপালি ভাষার সিকিমে চিত্রিত হওয়া একটি চলচ্চিত্র। চলচ্চিত্রটি পরিচালনা করেছেন পাখী তাইরিওয়ালা এবং প্রযোজনা করেছেন প্রিয়াঙ্কা চোপড়া ও মধু চোপড়া। চলচ্চিত্রটি পার্পল পেবল পিকচার্সের অধীনে নির্মিত হয়েছে।
চলচ্চিত্রটিতে অপ্রিতিকর অবস্থায় পড়া তিনজন শিশুর আবেগ, ভাষা এবং ভৌগোলিক বাঁধা অতিক্রমের গল্প চিত্রিত করা হয়েছে।
চলচ্চিত্রটি জার্মানির শ্লিঙ্গেল আন্তর্জাতিক শিশু চলচ্চিত্র উৎসবে আন্তর্জাতিক পূর্ণদৈর্ঘ্য চলচ্চিত্র বিভাগে বিশেষ উল্লেখ লাভ করেছে।
হোয়াইট মুঘলস

হোয়াইট মুঘলস বা 'শ্বেত মুঘল' হল ২০০২ সালে প্রকাশিত উইলিয়াম ডালরিম্পল রচিত একটি ইতিহাসের বই। 
এটি ডালরিম্পলের পঞ্চম প্রধান গ্রন্থ। এতে উনিশ শতকের গোড়ার দিকে জেমস অ্যাকিলিস কিরকপ্যাট্রিক এবং খায়ের-উন-নিসা বেগমের মধ্যের প্রেমের সম্পর্কের সত্য ঘটনাটি বর্ণনা করা হয়েছে।
অষ্টাদশ ও ঊনবিংশ শতকের গোড়ার দিকে ব্রিটিশ এবং কিছু ভারতীয়ের মধ্যে গড়ে ওঠা উষ্ণ সম্পর্কের একটি সামাজিক ইতিহাস হল এই বইটির বিষয়বস্তু। তখন ভারতে তিনজন ব্রিটিশ পুরুষ ভারতীয় মহিলার সাথে বিবাহবন্ধনে আবদ্ধ হয়েছিলেন। এটি ব্রিটিশ অফিসারদের মধ্যে আন্ত-জাতিগত যোগাযোগ সম্পর্কিত নথি প্রদান করে। যেমন চার্লস "হিন্দু" স্টুয়ার্ট -এর সাথে ভারতীয় হিন্দু ধর্মের সম্পর্ক আঠারো শতকের শেষদিকে ভারতের ভূ-রাজনৈতিক প্রেক্ষাপটে গড়ে উঠেছিল। একইভাবে প্রাক-আধুনিক যুগে দুজনের মধ্যে আশ্চর্যজনকভাবে সম্পর্কের উপর ভর করে খ্রিস্টান ও ইসলামের মিথস্ক্রিয়াও পরীক্ষিত হয়েছে। 
"হোয়াইট মুঘলস" এর কাহিনীর কেন্দ্রবিন্দুতে দেখানো রয়েছে হায়দরাবাদ বাসিন্দা ব্রিটিশ ইস্ট ইন্ডিয়া কোম্পানি-এর এক ব্রিটিশ গণ্যমান্য ব্যক্তি ক্যাপ্টেন জেমস অ্যাকিলিস কির্কপ্যাট্রিক-এর ইসলাম ধর্ম গ্রহণ করে রাজকীয় মুঘল বংশজাত এক হায়দ্রাবাদি আভিজাত মহিলা খয়ের-উন-নিসাকে বিয়ে করার ঘটনা। হায়দরাবাদে ব্রিটিশ বাসিন্দা হিসাবে কিরকপ্যাট্রিককে তাঁর কর্মদাতা ইস্ট ইন্ডিয়া কোম্পানি এবং হায়দরাবাদের নিজাম এর প্রতি সহানুভূতিশীল মনোভাব প্রদর্শনের প্রয়োজনীয়তার সাথে সামঞ্জস্য বিধান করতে দেখানো হয়েছে।
"হোয়াইট মুঘলস" এর শিরোনামেই নির্দেশ করা হয়েছে: ১৮ শতকের শেষের দিকে এবং ১৯ শতকের গোড়ার দিকে ভারতে 'মানুষের মধ্যে সংস্কৃতি এবং ধ্যান-ধারণার এক অপ্রত্যাশিত এবং অপরিকল্পিত মিশ্রণ ঘটেছিল'। বইটির এক স্তরে ‘পুরোপুরি প্রাচ্য’ হয়ে ওঠা হায়দ্রাবাদের ব্রিটিশ বাসিন্দা জেমস কিরকপ্যাট্রিক এবং একজন সুন্দরী অভিজাত মুসলিম তরুণী খয়ের-উন-নিসার মর্মান্তিক প্রেমের গল্পটি বলা হয়েছে। অন্য স্তরে চিঠি, ডায়েরি, রিপোর্ট এবং প্রেরিত-তথ্যের মধ্যে থেকে ডালরিম্পলের গবেষণার উপর ভিত্তি করে (এর বেশিরভাগ অংশ গোপনীয় সংকেতে লেখা) কাহিনীটিতে বিবৃত করা হয়েছে বাণিজ্য, সামরিক এবং রাজনৈতিক লেনদেন বিষয়ে। এই উৎসগুলির মধ্যে থেকে তিনি যৌন মনোভাব এবং সামাজিক শিষ্টাচারের একটি আকর্ষণীয় চিত্র আঁকেন। ইভাঞ্জেলিকাল খ্রিস্ট ধর্মের উত্থানের প্রভাবে মিশ্র সন্ততিদের উপর ইউরোপীয় এবং ভারতীয়দের মধ্যে যে একটি "ক্রমবর্ধমান বর্ণবাদী হয়ে ওঠা এবং উড়িয়ে দেওয়ার মনোভাব থাকে", তা তিনি খুঁজে পেয়েছিলেন। তিনি একজন উপন্যাসিকের দক্ষতায় তাকে ক্রমান্বয়ে প্রকাশ করেছেন এবং আমাদেরকে কিরকপ্যাট্রিকের মৃত্যুর পরে "পুরো গল্পের সবচেয়ে দুঃখজনক অংশে" নিয়ে গেছেন। নষ্ট প্রেমীদের প্রকৃতপক্ষে একটি আশাবাদী প্রত্যাশার জন্ম দেয়, যখন তাঁদের দুই সন্তান ব্রিটেনে চলে যায়। তাঁদের কন্যা কিটি স্কটিশ লেখক এবং দার্শনিক থমাস কার্লাইল এর বন্ধু এবং ঘনিষ্ট হয়ে ওঠেন এবং হেনরি রাসেল এর মাধ্যমে ভারতে তাঁর মাতুলানীর সাথে পুনরায় যোগাযোগ স্থাপিত হয়। 
২০১১ সালের আগস্টে উইলিয়াম ডালরিম্পল ঘোষণা করেছিলেন যে রেফ ফাইঞ্জ "হোয়াইট মুঘলস" সিনেমার সংস্করণটি পরিচালনা করবেন এবং তাতে অভিনয় করবেন।
নেবেথেতেপেত

নেবেথেতেপেত "(nb.t-ḥtp.t)" ছিলেন একজন প্রাচীন মিশরীয় দেবী। তাঁর নামের অর্থ "পূজা-উৎসর্গের দেবী" বা "সন্তুষ্ট নারী"। হেলিওপোলিসে আমুনের নারী প্রতিরূপ হিসেবে তাঁকে পূজা করা হত। তিনি ছিলেন সৃষ্টির নারীসত্ত্বা আমুনের হাতের মূর্তিরূপ। কিন্তু সেটুকু ছাড়া তাঁর গুরুত্ব বিশেষ ছিল না।
শবাধার লিপি

শবাধার লিপি হল প্রথম অন্তর্বর্তী পর্যায়ের সমসাময়িক কাল থেকে প্রাচীন মিশরে শবাধারের গায়ে লিখিত অন্ত্যেষ্টিক্রিয়া-বিষয়ক মন্ত্রের সংকলন। এগুলি আংশিকভাবে শুধুমাত্র রাজকীয় ব্যবহারের জন্য নির্দিষ্ট পূর্ববর্তী পিরামিড লিপি থেকে আহরিত। কিন্তু শবাধার লিপিতে দৈনন্দিন চাহিদা-সংক্রান্ত অনেক নতুন বিষয়বস্তুও দেখা যায়। যা থেকে অনুমান করা হয় যে, এগুলি সাধারণ মানুষের জন্য ব্যবহৃত হত। এই লিপিগুলির সূচনা ঘটেছিল আনুমানিক খ্রিস্টপূর্ব ২১০০ অব্দে। সাধারণ মিশরীয় যাদের একটি শবাধার ক্রয়ের ক্ষমতা ছিল, তারাই এই লিপিগুলি ব্যবহার করতে। অর্থাৎ, এই সময় পরলোকে ফ্যারাওদের একচেটিয়া অধিকার ক্ষুণ্ণ হয়েছিল।
অঙ্কিত রাজপুত

অঙ্কিত সিং রাজপুত (জন্ম ৪ ডিসেম্বর ১৯৯৩) হলেন একজন ভারতীয় ক্রিকেটার যিনি ঘরোয়া ক্রিকেটে উত্তর প্রদেশের হয়ে খেলেন। সে একজন ডান-হাতি মিডিয়াম ফাস্ট বোলার এবং ২০১২-১৩ রনজি ট্রফিতে তার অভিষেক হয়। ৭ ম্যাচে ১৮ গড়ে মোট ৩১টি উইকেট শিকার করেন উক্ত মৌসুমে। সে রাজস্থান রয়্যালসের হয়ে ইন্ডিয়ান প্রিমিয়ার লিগেও খেলেন।
জুলাই ২০১৮, ২০১৮-১৯ ডিউলীপ ট্রফি প্রতিযোগিতায় ইন্ডিয়া গ্রীন দলের স্কোয়াডে মনোনীত হন। ডিসেম্বর ২০১৮, ২০১৮ এসিসি ইমার্জিং টীম এশিয়া কাপ প্রতিযোগিতার জন্য ভারতীয় স্কোয়াডে অন্তর্ভুক্ত হন। আগস্ট ২০১৯, ২০১৯-২০ ডিউলীপ ট্রফি প্রতিযোগিতায় ইন্ডিয়া গ্রীন দলে আবারো মনোনীত হন।
রাজপুত ৪টি ভিন্ন ভিন্ন দলের হয়ে আইপিএল খেলেছেন। রাজপুত সর্বপ্রথম আইপিএলে আসেন চেন্নাই সুপার কিংসের হয়ে ২০১৩ ইন্ডিয়ান প্রিমিয়ার লিগ খেলোয়াড় নিলামে। মুম্বাই ইন্ডিয়ানসের বিপরীতে তার অভিষেক হয়, এবং প্রথম ওভারেই তাদের অধিনায়ক রিকি পন্টিং-এর উইকেটটি তুলে নেয়। ম্যাচ শেষে তার বোলিং ফিগার ছিল ৩ ওভারে ১/২৫। ৬ ফেব্রুয়ারি ২০১৬, আইপিএলে চুক্তিবদ্ধ হন কলকাতা নাইট রাইডার্স এর সাথে। জানুয়ারি ২০১৮, ২০১৮ ইন্ডিয়ান প্রিমিয়ার লিগ প্রতিযোগিতার নিলামে কিংস এলেভেন পাঞ্জাব তাকে কিনে নেয় বিনিময়ে। উক্ত আসরে ২৬ এপ্রিল, সানরাইজার্স হায়দ্রাবাদ-এর বিপরীতে ৪ ওভারে ১৪ রানের বিনিময়ে ৫ উইকেট লাভ করে, এবং ম্যান অব দ্য ম্যাচ পুরস্কার লাভ করে, যদিও পাঞ্জাব উক্ত খেলায় পরাজিত হয়। এটি ছিল উক্ত আসরের প্রথম ৫ উইকেট শিকার এবং আইপিএলে কোন আনক্যাপড খেলোয়াড়ের সেরা বোলিং ফিগার।
জানুয়ারি ২০২১, ইংল্যান্ডের বিপক্ষে ভারতের টেস্ট সিরিজের জন্য নির্ধারিত ৫জন নেট বোলারের মধ্যে সেও ছিল একজন।
সিরিয়া (অঞ্চল)

সিরিয়া অঞ্চল (, '; চিত্রলিপীয় লুওয়াইন: "Sura/i"; ) হল ভূমধ্যসাগরের পূর্ব দিকে অবস্থিত একটি অঞ্চল। আধুনিক সাহিত্যে এই অঞ্চলটি বৃহত্তর সিরিয়া (, '), "সিরিয়া-প্যালেস্টাইন", বা লেভান্ট নামে পরিচিত। প্রাচীন কাল থেকে অঞ্চলটি শাসন করেছে বিভিন্ন জাতি ও সাম্রাজ্য। যেমন প্রাচীন মিশরীয়, কনানীয়, ইজরায়েলীয়, আসিরীয়, ব্যাবিলোনিয়া, আখমেনিদ সাম্রাজ্য, প্রাচীন ম্যাসিডনিয়া, আর্মেনীয়, রোমান সাম্রাজ্য, বাইজান্টাইন সাম্রাজ্য, রাশিদুন খিলাফত, উমায়াদ খিলাফত, আব্বাসিদ খিলাফত, ফাতিমীয় খিলাফত, ক্রুসেডারগণ, আয়ুবিদ রাজবংশ, মামলুক সালতানাত, উসমানীয় খিলাফত, যুক্তরাজ্য ও ফরাসি তৃতীয় প্রজাতন্ত্র।
এই অঞ্চলে ইব্রাহিমীয় ধর্মের জন্য গুরুত্বপূর্ণ কয়েকটি স্থান রয়েছে:
সুস্মিতা বন্দ্যোপাধ্যায় (নৃত্যশিল্পী)

সুস্মিতা বন্দ্যোপাধ্যায় একজন ভারতীয় কত্থক বিশেষজ্ঞ, নৃত্য পরিচালিকা (কোরিওগ্রাফার) এবং নৃত্য গবেষক। তিনি অল্প কিছুদিনের জন্য পণ্ডিত বিজয় শঙ্কর এবং শ্রীমতী মায়া চট্টোপাধ্যায়ের নির্দেশনায় শিক্ষালাভ করেছিলেন। এরপর তিনি পণ্ডিত বিরজু মহারাজের কাছ থেকে কত্থক শিখেছিলেন।
তিনি দূরদর্শনের 'এ' গ্রেডভুক্ত শিল্পী এবং ভারতীয় সাংস্কৃতিক সম্পর্ক পরিষদের (ইন্ডিয়ান কাউন্সিল ফর কালচারাল রিলেশন্স) তালিকাভুক্ত একজন শিল্পী। তিনি পদ্ম বিভূষণ পণ্ডিত বিরজু মহারাজের সক্রিয় নির্দেশনায় কত্থকের কথাশৈলীকে পুনরুজ্জীবিত করেছেন।কত্থক ও ভারতীয় শাস্ত্রীয় নৃত্যে তাঁর অবদানের জন্য তিনি স্বার্থমোর কলেজের অধ্যাপক পল্লবী চক্রবর্তীর "বেলজ অব চেঞ্জ" বইটিতে বৈশিষ্ট্যায়িত হয়েছিলেন।
সুস্মিতা কলকাতার লরেটো কলেজ থেকে ইংরেজি সাহিত্যে স্নাতক ডিগ্রি অর্জন করেছেন। তিনি কলকাতা বিশ্ববিদ্যালয় থেকে ইংরেজি সাহিত্যে স্নাতকোত্তর ডিগ্রি অর্জন করেছিলেন।
সুস্মিতা পুরো ভারত এবং বিশ্বজুড়ে একাধিক বড় উৎসবে নৃত্যাভিনয় করেছেন। ২০০৭ সালে টোকিওতে কোরিওগ্রাফিক কাজ উপস্থাপনের জন্য তিনি ইউনেস্কো দ্বারা আমন্ত্রিত হয়েছিলেন। এর আগে ১৯৯২ - ১৯৯৩ সালে তিনি জাপান সফর করেছিলেন কত্থকের আসল ঐশ্বর্য এবং জটিল আকার উপস্থাপন করার জন্য। তিনি অন্যান্য যেসব আন্তর্জাতিক সাংস্কৃতিক স্থানে নৃত্য প্রদর্শন করেছেন সেগুলি হল:
কলকাতায় সুস্মিতা বন্দ্যোপাধ্যায়ের গুরুকুল মার্কিন যুক্তরাষ্ট্র, জার্মানি, কুয়েত, সুইজারল্যান্ড, রাশিয়া, স্পেন এবং হল্যান্ডের মতো বিশ্বের বিভিন্ন স্থানের শিক্ষার্থীদের শিক্ষাদান করে। জেনেভা'স আটিলিয়ার্স ডি এথনোমজিকোলজি থেকে আসা তাঁর শিক্ষার্থীদের সাথে তিনি জেনেভায় ও কেরলে বেশ কয়েকটি প্রযোজনা করেছেন। সম্প্রতি তিনি "কেরল ঘরানা" শুরু করেছিলেন, যা ভারতীয় নৃত্য ও সংস্কৃতি শেখার, শেখানোর এবং ভাগ করে নেওয়ার একটি মঞ্চ।
সুস্মিতা সাংস্কৃতিক সংগঠন স্পিকম্যাকায়ের সাথেও ঘনিষ্ঠভাবে জড়িত। তিনি ভারত জুড়ে স্কুল ও বিশ্ববিদ্যালয়ের মতো শিক্ষাপ্রতিষ্ঠানে কর্মশালা পরিচালনা করেন। স্পিকম্যাকায়ের সাথে তাঁর যোগাযোগ তাঁকে ভারত জুড়ে প্রতিভাধর শিশুদের সাথে কাজ করতে সক্ষম করেছে।
সুস্মিতা বন্দ্যোপাধ্যায় নিম্নোক্ত পদক বা সম্মাননায় সম্মানিত হয়েছেন-
ধ্রুব প্রবাহ

ধ্রুব প্রবাহ (অবিচলিত প্রবাহ, সময়-নিরপেক্ষ প্রবাহ, স্থির প্রবাহ) এক প্রকার প্রত্যক্ষ প্রবাহ (ডিসি) যা সময়ের সাথে তীব্রতা পরিবর্তন করে না।
লোড ধ্রুবক হলে, একটি ধ্রুবক ভোল্টেজ উৎসের মাধ্যমে একটি স্থির প্রবাহ পাওয়া যেতে পারে। যদি লোডটি পরিবর্তনশীল হয়, তবে একটি ধ্রুবক প্রবাহ সরবরাহ উৎসের মাধ্যমে একটি স্থির প্রবাহ পাওয়া যেতে পারে।
একটি বৈদ্যুতিক রাসায়নিক কোষ রাসায়নিক বিক্রিয়া থেকে বৈদ্যুতিক শক্তি উৎপাদন বা বৈদ্যুতিক শক্তি প্রবর্তনের মাধ্যমে রাসায়নিক বিক্রিয়া সুবিধার্থে সক্ষম একটি ডিভাইস। বৈদ্যুতিক রাসায়নিক কোষের একটি সাধারণ উদাহরণ হলো গ্রাহকদের ব্যবহারের জন্য ব্যবহৃত একটি আদর্শ 1.5 ভোল্ট সেল । এই ধরনের ডিভাইসটি একটি একক গ্যালভ্যানিক সেল হিসাবে পরিচিত, তাই অবিচ্ছিন্ন কারেন্টের একটি অপ্রচলিত নাম ছিল গ্যালভ্যানিক কারেন্ট। একটি "ব্যাটারিতে" দুটি বা ততোধিক কোষ থাকে যা সমান্তরাল বা সিরিজ সংযোগে সংযুক্ত থাকে।
সদৃশ মেরু জেনারেটর একটি বৈদ্যুতিক জেনারেটর যা একটি বৈদ্যুতিক পরিবাহী ডিস্ক বা সিলিন্ডার যা একটি অপরিবর্তনশীল স্থির চৌম্বকীয় ক্ষেত্রের সাথে উল্লম্বভাবে একটি সমতলে ঘুরছে। একটি চৌম্বকীয় হাইড্রোডাইনামিক জেনারেটর আবর্তিত তড়িচ্চুম্বকীয় যন্ত্রপাতি ব্যবহার না করে চৌম্বক ক্ষেত্রের মধ্যে গরম গ্যাসের চলাচল থেকে সরাসরি বৈদ্যুতিক শক্তি আহরণ করে।
এসি জেনারেটরগুলি একটি রেকটিফায়ার এবং একটি ভাল রিপল ফিল্টার সহ স্থির প্রবাহের উৎস হিসাবে ব্যবহার করা যেতে পারে। স্পন্দিত ডিসি জেনারেটরগুলি একটি ভাল রিপল ফিল্টার সহ স্থির প্রবাহের উৎস হিসাবে ব্যবহার করা যেতে পারে।
ইলেক্ট্রনিক্সে, একটি ধ্রুবক প্রবাহ সিস্টেম হলো এমন একটি সিস্টেম যা ধ্রুবক বৈদ্যুতিক প্রবাহ বজায় রাখতে লোডের ভোল্টেজকে পরিবর্তিত করে। যখন কোনও উপাদান একটি ধ্রুবক প্রবাহ দ্বারা চালিত হয়, ড্রাইভার সার্কিটটি প্রকৃতপক্ষে একটি প্রবাহ নিয়ামক এবং উপযুক্ত নির্ভরযোগ্যতার প্রবাহ উৎস হিসাবে অবশ্যই সেই উপাদানটিতে উপস্থিত হতে হবে।
ধ্রুব বিদ্যুৎ প্রবাহ সরবরাহের একটি গুরুত্বপূর্ণ ব্যবহার হলো এলইডি। যদিও একটি উচ্চ সিরিজ রোধ একটি এলইডি আলো জ্বালানোর জন্য যথেষ্ট, কখনও কখনও নকশাকে উচ্চ প্রবাহের থেকে রক্ষা করা প্রয়োজন (নতুবা এলইডি পুড়ে যাবার ঝুঁকি থাকে)।
আরেকটি ব্যবহার- প্রতিপ্রভ বাতি ; যার মধ্যে খুব গতিময় বৈদ্যুতিক রোধ থাকে এবং প্রবাহের একটি স্বল্প পরিসরের মধ্যে অনুকূলভাবে পরিচালিত হয়। অন্যান্য ব্যবহারগুলির মধ্যে ঝালিত ধাতব আর্ক ওয়েল্ডিং এবং গ্যাস টংস্টেন আর্ক ওয়েল্ডিং অন্তর্ভুক্ত।
ধ্রুব বিভব লুমিনিয়ারগুলির ক্ষেত্রে চালক থেকে একটি ধ্রুব বিভব যেমন 12 বা 24 ভোল্ট সরবরাহ করার প্রয়োজন হয়। এই বাতিগুলোর জন্য বিভব চালক দ্বারা স্থির করা হলেও তড়িৎ প্রবাহ পরিবর্তিত হতে পারে। অপরদিকে, ধ্রুব প্রবাহ লুমিনায়ারগুলি ক্ষেত্রে চালক থেকে একটি ধ্রুবক তড়িৎ প্রবাহ যেমন 350mA বা 700mA (মিলি-অ্যাম্পিয়ার) সরবরাহ করতে হয়। সেক্ষেত্রে, তড়িৎ প্রবাহ স্থির হলেও বিভব পরিবর্তিত হতে পারে।